Predkladacia správa
	
Podľa Programového vyhlásenia vlády Slovenskej republiky, časti lesné a vodné hospodárstvo, vláda vypracuje a realizuje projekt transformácie štátnych podnikov lesného hospodárstva v pôsobnosti Ministerstva pôdohospodárstva SR na štátnu akciovú spoločnosť založenú podľa osobitného zákona.
S cieľom zistenia východiskového stavu a návrhu opatrení na ďalší postup bola v pláne práce vlády Ministerstvu pôdohospodárstva SR uložená úloha vypracovať a predložiť materiál „Analýza hospodárenia štátnych podnikov lesného hospodárstva a návrh  na ich transformáciu na štátnu akciovú spoločnosť“.
V prípravnej fáze bolo zistené, že komplexná analýza z časového a vecného hľadiska, ako aj rozsahu, presahuje možnosti MP SR a zároveň je základným a teda aj prvým komponentom celého procesu. Z uvedeného dôvodu sa rozhodlo tento materiál predložiť spolu s celým návrhom reštrukturalizácie a prípravy transformácie.
Po dlhodobej a náročnej príprave, odborných aj politických rokovaniach k procesu, Národná rada SR požiadala vládu SR o pozastavenie celého procesu do prerokovania a schválenia zákona, ktorým sa založí akciová spoločnosť Lesy Slovenskej republiky.
Pretože ministerstvo nepovažuje úplné zastavenie procesu za vhodné a správne riešenie, predkladá analýzu hospodárenia štátnych podnikov lesného hospodárstva v pôsobnosti Ministerstva pôdohospodárstva Slovenskej republiky, ktorej úlohou je poukázať na doterajší vývoj a súčasný stav v týchto organizáciách a ktorá má umožniť, v rámci akceptácie požiadaviek Národnej rady Slovenskej republiky, pokračovanie v procese zefektívnenia činnosti týchto organizácií a prípravy na transformáciu štátneho podniku Lesy Slovenskej republiky.

Predmetný materiál nemá vplyv na verejné financie (štátny rozpočet), na zamestnanosť a ani na životné prostredie.

Materiál nebol predmetom medzirezortného pripomienkového konania, pretože vychádza z materiálu „Návrh reštrukturalizácie a transformácie štátnych podnikov lesného hospodárstva v pôsobnosti Ministerstva pôdohospodárstva SR“, ktorý bol predmetom pripomienkového konania a bol predložený na rokovanie vlády SR 13. októbra 2004 a 20. októbra 2004 (na návrh predsedu vlády SR z rokovania vypustený) a ku ktorému boli všetky rozpory odstránené.